b'\n_START_ARTICLE_\nFrank Lampard\n_START_SECTION_\nUra pelaajana\n_START_PARAGRAPH_\nLampard pelasi vuodet 2001\xe2\x80\x932014 Englannin Valioliigan Chelseassa. Aikaisemmin h\xc3\xa4n pelasi West Ham Unitedissa ja Swansea Cityss\xc3\xa4. H\xc3\xa4n edusti viimeiseksi Yhdysvaltain MLS-liigan New York City\xc3\xa4._NEWLINE_Vuonna 2005 Fifa valitsi h\xc3\xa4net vuoden toiseksi parhaaksi jalkapalloilijaksi, Ronaldinhon j\xc3\xa4lkeen._NEWLINE_Chelsean varakapteeni Frank Lampard on kahdesti per\xc3\xa4kk\xc3\xa4in, kausina 2004\xe2\x80\x932005 ja 2005\xe2\x80\x932006, voittanut Chelsean maalip\xc3\xb6rssin Valioliigassa. Se on hyvin harvinaista, koska Lampardin pelipaikka oli keskikent\xc3\xa4n keskell\xc3\xa4, joskus tosin laidassa. Lampard oli my\xc3\xb6s ahkera laukoja, ja h\xc3\xa4nell\xc3\xa4 oli teknisesti loistava potkutekniikka. H\xc3\xa4n tekikin kaudella 2005\xe2\x80\x932006 suuren osan 17 liigamaalistaan vapaapotkuista. Yleens\xc3\xa4 h\xc3\xa4nen ampuessaan pallo lensi suoraan py\xc3\xb6rim\xc3\xa4tt\xc3\xa4 juurikaan akselinsa ymp\xc3\xa4ri, mik\xc3\xa4 on merkki osuman puhtaudesta. Lampard my\xc3\xb6s antoi yleens\xc3\xa4 joukkueensa rangaistuspotkut, osoitteena l\xc3\xa4hes aina vasen alakulma. _NEWLINE_Lampard pelasi Englannin maajoukkueessa 106 ottelua ja teki niiss\xc3\xa4 29 maalia. H\xc3\xa4n voitti Englannin maajoukkueen maalip\xc3\xb6rssin vuoden 2006 MM-kilpailuiden karsinnoissa. H\xc3\xa4n oli ainoa pelaaja, joka esiintyi jokaisessa Englannin karsintaottelussa. Lampard oli mukana vuoden 2004 EM-kilpailuissa ja vuosien 2006, 2010 ja 2014 MM-kilpailuissa. Lampard lopetti maajoukkueuransa vuoden 2014 MM-kisojen j\xc3\xa4lkeen ja jalkapalloilun kokonaan alkuvuodesta 2017.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nLampard oli kihloissa espanjalaisen mallin Elen Rivesin kanssa ja heill\xc3\xa4 on kaksi tyt\xc3\xa4rt\xc3\xa4. Lokakuusta 2009 l\xc3\xa4htien Lampard on seurustellut irlantilaisen televisiojuontaja Christine Bleakleyn kanssa. He avioituivat joulukuussa 2015. Pariskunnalle syntyi lapsi toukokuussa 2018._NEWLINE_Lampardin is\xc3\xa4 Frank Lampard vanhempi, eno Harry Redknapp ja serkku Jamie Redknapp ovat entisi\xc3\xa4 jalkapalloilijoita._NEWLINE_Lampardin omael\xc3\xa4m\xc3\xa4kerrallinen kirja Totally Frank (ISBN 0-00-721472-3) julkaistiin elokuussa 2006. Vuonna 2013 uutisoitiin, ett\xc3\xa4 Lampard on solminut julkaisusopimuksen viidest\xc3\xa4 lastenkirjasta.\n_START_SECTION_\nUra valmentajana\n_START_PARAGRAPH_\nLampard aloitti valmennusuransa kes\xc3\xa4ll\xc3\xa4 2018, kun h\xc3\xa4nest\xc3\xa4 tuli Englannin Mestaruussarjan Derby Countyn p\xc3\xa4\xc3\xa4valmentaja kolmivuotisella sopimuksella. Lampard luotsasi Derbyn kaudella 2018/19 Mestaruussarjassa kuudenneksi ja joukkue eteni nousukarsintoihin. Derby voitti nousukarsintojen v\xc3\xa4lieriss\xc3\xa4 Leeds Unitedin 4\xe2\x80\x932 ja eteni nousufinaaliin. Finaalissa Derby kuitenkin h\xc3\xa4visi Aston Villalle._NEWLINE_Hein\xc3\xa4kuussa 2019 Lampard allekirjoitti kolmivuotisen sopimuksen Chelsean kanssa. H\xc3\xa4nest\xc3\xa4 tuli seuran ensimm\xc3\xa4inen englantilainen p\xc3\xa4\xc3\xa4valmentaja sitten Glenn Hoddlen, joka valmensi seuraa vuosina 1993\xe2\x80\x931996.'